B4-0495 και 0499/96

Ψήφισμα σχετικά με την κατάσταση στην πρώην Γιουγκοσλαβία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στην πρώην Γιουγκοσλαβία,

Α. σημειώνοντας ότι η αποτυχία της Μουσουλμανο-κροατικής Ομοσπονδίας θα έθετε σε κίνδυνο oλόκληρη την ειρηνευτική συμφωνία,

B. εκφράζοντας την ανησυχία του για το ότι η αρχή της ελεύθερης κυκλοφορίας δεν έχει ακόμη εφαρμοστεί, καθώς πραγματοποιούνται αυθαίρετες συλλήψεις και εξακολουθούν ακόμη να υφίστανται σημεία ελέγχου, και για το ότι δεν έχουν ακόμη εξασφαλισθεί οι προϋποθέσεις της ασφαλούς επιστροφής των προσφύγων,

Γ. ανησυχώντας σοβαρά για τις δυσκολίες που αντιμετωπίζει το Διεθνές Δικαστήριο Εγκλημάτων Πολέμου κατά την εκτέλεση των εργασιών του, και για τις θέσεις που εξακολουθούν να κρατούν εγκληματίες πολέμου, όπως ο Μλάντιτς και ο Κάρατζιτς,

Δ. εκφράζοντας την ανησυχία του για το γεγονός ότι το 1989 σημειώθηκε η άρση του ομοσπονδιακού συνταγματικού καθεστώτος του Κοσσυφοπεδίου και, κατά συνέπεια, έχουν επιδεινωθεί σοβαρά η κατάσταση των δικαιωμάτων του ανθρώπου και οι συνθήκες διαβίωσης,

Ε. ανησυχώντας ιδιαίτερα όσον αφορά τις διακρίσεις στον τομέα της απασχόλησης, της εκπαίδευσης, την πρόσβαση στις ιατρικές υπηρεσίες, την έλλειψη ελευθερίας των μέσων ενημέρωσης καθώς και για δυσμενείς διακρίσεις στο πλαίσιο του δικαστικού συστήματος,

ΣΤ. υπογραμμίζοντας τον πολύτιμο ρόλο των ΜΚΟ κατά τη δημιουργία μιας κοινωνίας των πολιτών σε όλα τα κράτη της πρώην Γιουγκοσλαβίας,

1. καλεί τους συνυπογράφοντες τη συμφωνία Dayton να αποδείξουν ότι πράγματι υπέγραψαν τη συμφωνία καλή τη πίστει και να λάβουν καθοριστικές αποφάσεις για την εφαρμογή της, καθώς και για την εφαρμογή των μεταγενέστερων συμφωνιών της Ρώμης και της Γενεύης, σύμφωνα με το πνεύμα και το γράμμα του νόμου[semigr ]

2. καλεί το Συμβούλιο να ασκήσει πίεση στον Πρόεδρο Tudjman προκειμένου να καταβάλει κάθε δυνατή προσπάθεια για την ενοποίηση του Μοστάρ και να διασφαλίσει το μέλλον της μουσουλμανικής-κροατικής ομοσπονδίας[semigr ]

3. καλεί τους συνυπογράφοντες της συμφωνίας Dayton να συνεργασθούν στενά με το Διεθνές Δικαστήριο Εγκλημάτων Πολέμου, ώστε οι εγκληματίες πολέμου να καταδικασθούν και ο υπόλοιπος πληθυσμός να απαλλαγεί από τη συλλογική ευθύνη και να μπορέσει να εστιασθεί σε προσπάθειες συμφιλίωσης[semigr ]

4. καλεί όλα τα κράτη που έχουν αναλάβει το καθήκον να ενισχύσουν το Δικαστήριο να ανταποκριθούν στις χρηματοδοτικές τους υποχρεώσεις χωρίς καθυστέρηση[semigr ]

5. καλεί όλα τα κράτη που υποσχέθηκαν να ενισχύσουν τη διεθνή πολιτική αστυνομική δύναμη να τηρήσουν τις δεσμεύσεις τους χωρίς καθυστέρηση[semigr ]

6. καλεί την Ifor να αγνοήσει τα σημεία ελέγχου και να προωθεί την ελευθέρη διακίνηση των ατόμων[semigr ]

7. χαιρετίζει τη συμφωνία μεταξύ της Ομοσπονδιακής Δημοκρατίας της Γιουγκοσλαβίας (ΟΔΓ) και της FYROM καθότι θα συμβάλει στο μετριασμό της έντασης στην περιοχή[semigr ]

8. ζητεί επίμονα να προβεί το Βελιγράδι σε διαπραγματεύσεις με εκλεγμένους αντιπροσώπους του Κοσσυφοπεδίου προτού η ΕΕ εξομαλύνει τις διπλωματικές της σχέσεις με την Γιουγκοσλαβία και άρει τις ισχύουσες οικονομικές κυρώσεις[semigr ]

9. εκφράζει τη λύπη του για την πρόωρη διπλωματική αναγνώριση της ΟΔΓ από ορισμένα κράτη μέλη[semigr ]

10. καλεί το Συμβούλιο και την Επιτροπή να αναλάβουν την πρωτοβουλία για τη σύγκληση διεθνούς διάσκεψης που θα ασχοληθεί ειδικά με το Κοσσυφοπέδιο[semigr ]

11. καλεί την Επιτροπή να προχωρήσει στην ίδρυση γραφείου στο Κοσσυφοπέδιο[semigr ]

12. επιδοκιμάζει τα συμπεράσματα της τελευταίας διάσκεψης των χορηγών στις Βρυξέλλες, στις 12-13 Απριλίου 1996[semigr ]

13. υποστηρίζει την πρακτική επιβολής κυρώσεων, και ενθαρρύνει την ευρύτερη εφαρμογή τους στην περίπτωση που δεν τηρούνται οι διατάξεις της συμφωνίας Dayton[semigr ]

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις της Κροατίας, Σερβίας, Βοσνίας-Ερζεγοβίνης και FYROM, στον Ύπατο Αντιπρόσωπο, στον Αντιπρόσωπο της Ευρωπαϊκής Ένωσης στο Μοστάρ και στον εξόριστο πρόεδρο του κοινοβουλίου του Κοσσυφοπεδίου.